CELEX: 32017R1125
Language: lv
Date: 2017-06-22 00:00:00
Title: Komisijas Īstenošanas regula (ES) 2017/1125 (2017. gada 22. jūnijs), ar ko atsauc darbīgās vielas dzīvnieku vai augu izcelsmes repelentu (pēc smaržas) / taleļļas darvas apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulu (ES) Nr. 540/2011 (Dokuments attiecas uz EEZ. )

24.6.2017   
            
            
               LV
            
            
               Eiropas Savienības Oficiālais Vēstnesis
            
            
               L 163/10
            
         KOMISIJAS ĪSTENOŠANAS REGULA (ES) 2017/1125
   (2017. gada 22. jūnijs),
   ar ko atsauc darbīgās vielas dzīvnieku vai augu izcelsmes repelentu (pēc smaržas) / taleļļas darvas apstiprinājumu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulu (ES) Nr. 540/2011
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto otro alternatīvu un 78. panta 2. punktu,
   tā kā:
   
               (1)
            
            
               Komisijas Direktīva 2008/127/EK (2) dzīvnieku vai augu izcelsmes repelentus (pēc smaržas) / taleļļas darvu kā darbīgo vielu iekļāva Padomes Direktīvas 91/414/EEK (3) I pielikumā. Saskaņā ar Komisijas Īstenošanas regulas (ES) Nr. 637/2012 (4) prasībām attiecīgās dalībvalstis nodrošina, ka pieteikuma iesniedzējs, pēc kura pieprasījuma dzīvnieku vai augu izcelsmes repelenti (pēc smaržas) / taleļļas darva tika iekļauta, attiecīgi līdz 2013. gada 1. maijam un 2014. gada 31. maijam sniedz papildu apstiprinošu informāciju par rūpnieciski ražotā tehniskā materiāla specifikāciju līdzvērtīgumu dokumentācijā par toksiskumu izmantotā testa materiāla specifikācijām un par vielas toksikoloģisko iedarbību.
            
         
               (2)
            
            
               Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām saskaņā ar Regulu (EK) Nr. 1107/2009 un ir ietvertas Komisijas Īstenošanas regulas (ES) Nr. 540/2011 (5) pielikuma A daļas sarakstā.
            
         
               (3)
            
            
               2013. gada 29. aprīlī un 2014. gada 6. maijā pieteikuma iesniedzējs, pildot pienākumu iesniegt papildu informāciju, kā minēts 1. apsvērumā, šādu informāciju iesniedza ziņotājai dalībvalstij Grieķijai.
            
         
               (4)
            
            
               Grieķija izvērtēja pieteikuma iesniedzēja iesniegto informāciju un arī papildu informāciju, kas attiecas uz sākotnējo iesniegšanu un tika iesniegta novērtēšanas procesā. 2013. gada oktobrī un 2015. gada novembrī tā šo novērtējumu kā novērtējuma ziņojuma projekta papildinājumus iesniedza pārējām dalībvalstīm, Komisijai un Eiropas Pārtikas nekaitīguma iestādei (turpmāk “Iestāde”).
            
         
               (5)
            
            
               Dalībvalstis, pieteikuma iesniedzējs un Iestāde apspriedās un lūdza sniegt piezīmes par ziņotājas dalībvalsts novērtējumu.
            
         
               (6)
            
            
               Ņemot vērā pieteikuma iesniedzēja sniegto informāciju, ko novērtēja ziņotāja dalībvalsts, un dalībvalstu un EFSA sniegtās piezīmes par novērtējumu, Komisija uzskata, ka apstiprinošā informācija nav sniegta, jo ar pieteikuma iesniedzēja iesniegto informāciju nepietiek, lai izdarītu secinājumus par rūpnieciski ražotā tehniskā materiāla specifikāciju līdzvērtīgumu dokumentācijā par toksiskumu izmantotā testa materiāla specifikācijām vai par vielas toksikoloģisko iedarbību.
            
         
               (7)
            
            
               Komisija uzaicināja pieteikuma iesniedzēju iesniegt piezīmes par Komisijas apsvērumiem.
            
         
               (8)
            
            
               Tomēr, neraugoties uz pieteikuma iesniedzēja izvirzītajiem argumentiem, Komisija ir secinājusi, ka iesniegtā informācija ir nepilnīga un neļauj izdarīt secinājumu par rūpnieciski ražotā tehniskā materiāla specifikāciju līdzvērtīgumu dokumentācijā par toksiskumu izmantotā testa materiāla specifikācijām vai par vielas toksikoloģisko iedarbību.
            
         
               (9)
            
            
               Tādēļ ir lietderīgi minētās darbīgās vielas apstiprinājumu atsaukt.
            
         
               (10)
            
            
               Tāpēc Īstenošanas regulas (ES) Nr. 540/2011 pielikums būtu attiecīgi jāgroza.
            
         
               (11)
            
            
               Dalībvalstīm būtu jādod laiks, lai atsauktu atļaujas augu aizsardzības līdzekļiem, kas satur šo darbīgo vielu.
            
         
               (12)
            
            
               Ja attiecībā uz minēto darbīgo vielu saturošiem augu aizsardzības līdzekļiem dalībvalstis nosaka pagarinājuma periodu saskaņā ar Regulas (EK) Nr. 1107/2009 46. pantu, šim periodam būtu jābeidzas ne vēlāk kā 2018. gada 14. oktobrī.
            
         
               (13)
            
            
               Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Apstiprinājuma atsaukšana
   Darbīgās vielas “dzīvnieku vai augu izcelsmes repelenti (pēc smaržas) / taleļļas darva” apstiprinājums tiek atsaukts.
   2. pants
   Grozījums Īstenošanas regulā (ES) Nr. 540/2011
   Īstenošanas regulas (ES) Nr. 540/2011 pielikuma A daļā svītro 251. rindu par dzīvnieku vai augu izcelsmes repelentiem (pēc smaržas) / taleļļas darvu.
   3. pants
   Pārejas pasākumi
   Dalībvalstis vēlākais līdz 2017. gada 14. oktobrim atsauc atļaujas augu aizsardzības līdzekļiem, kas satur dzīvnieku vai augu izcelsmes repelentus (pēc smaržas) / taleļļas darvu kā darbīgo vielu.
   4. pants
   Pagarinājuma periods
   Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2018. gada 14. oktobrī.
   5. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 22. jūnijā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 309, 24.11.2009., 1. lpp.
   
   
      (2)  Komisijas 2008. gada 18. decembra Direktīva 2008/127/EK, ar ko groza Padomes Direktīvu 91/414/EEK, lai tajā iekļautu vairākas darbīgās vielas (OV L 344, 20.12.2008., 89. lpp.).
   
      (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).
   
      (4)  Komisijas 2012. gada 13. jūlija Īstenošanas regula (ES) Nr. 637/2012, ar ko groza Īstenošanas regulu (ES) Nr. 540/2011 attiecībā uz darbīgo vielu dzelzs sulfāta, dzīvnieku vai augu izcelsmes repelentu (pēc smaržas) / neapstrādātas taleļļas un dzīvnieku vai augu izcelsmes repelentu (pēc smaržas) / taleļļas darvas apstiprināšanas nosacījumiem (OV L 186, 14.7.2012., 20. lpp.).
   
      (5)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).